ŉ Ondersoekspan was Maandagoggend steeds op die toneel waar ŉ 21-jarige voorman op ŉ plaas in die Jagersfontein-gebied in die Vrystaat doodgeskiet is.

Kyle Stols, die voorman van Hatari Big Game Safaris, is Sondag deur ŉ onbekende aantal verdagtes doodgeskiet. Konst. Mosili Ntsika, woordvoerder van die polisie, het aan Maroela Media bevestig Stols se liggaam is met ŉ skietwond in sy bors aangetref. Sy vuurwapen het by hom gelê.

Ntsika het gesê die presiese gebeure rondom Stols se dood is nog nie duidelik nie. Forensiese kenners van Pretoria is vanoggend na die plaas om verder ondersoek in te stel.

Marius Müller, nasionale operasionele koördineerder van AfriForum, het aan Maroela Media gesê daar word vermoed dat ŉ alarm op die plaas afgegaan en Stols gaan ondersoek instel het. Hy is toe geskiet. Müller het gesê dit lyk nie in dié stadium of iets op die plaas gesteel is nie, maar dit moet nog deur die polisie bevestig word.

Verskeie mense het boodskappe van medelye en huldeblyke aan Stols op sosiale media gedeel. “Kyle, jy was altyd die vriendelikheid vanself [en] jy het jou 110% in die lewe gegee! Jy’t altyd meer gedoen as wat van jou verwag word! Jy was ŉ yster met ŉ groot hart!” het Dassie van der Poel geskryf.

Helene-Mari de Jager het geskryf dit was ŉ voorreg om Stols te kon ken. “Jy was so ŉ goeie mens met so ŉ mooi oop hart. Jy kon nooit iets sleg sê van enigiemand nie. Kyle, jy sal vir ewig in ons harte wees!”

Ntsika het gesê ŉ saak van moord word ondersoek.